*Likumprojekts*

**Grozījumi Elektroenerģijas tirgus likumā**

Izdarīt Elektroenerģijas tirgus likumā (Latvijas Republikas Saeimas un Ministru kabineta Ziņotājs, 2005, 12.nr.; 2008, 10.nr.; Latvijas Vēstnesis, 2011, 117.nr.; 2013, 211., 232.nr.; 2014, 60., 189., 257.nr.; 2015, 118., 190.nr.) šādus grozījumus:

1. Izteikt 1. panta otro daļu šādā redakcijā:

“(2) Likumā ir lietoti šādi termini:

„1) agregators – komersants, kura komercdarbība ir pieprasījuma reakcijas pakalpojuma nodrošināšana;

2) aizsargātais lietotājs - trūcīga vai maznodrošināta ģimene (persona), daudzbērnu ģimene vai ģimene (persona), kuras aprūpē ir bērns ar invaliditāti, persona ar I invaliditātes grupu, kura izlieto elektroenerģiju savā mājsaimniecībā pašas vajadzībām (galapatēriņam);

3) aizsargātā lietotāja tirdzniecības pakalpojums — elektroenerģijas tirdzniecība aizsargātajam lietotājam;

4) balansēšana — organizēts process ikbrīža līdzsvara nodrošināšanai starp elektroenerģijas patēriņu un ražošanu elektroenerģijas sistēmā;

5) balansēšanas pakalpojums — pakalpojums, ar kuru tiek nodrošināta elektroenerģijas tirgus dalībnieka atbildība par to, lai tā pārdotās elektroenerģijas daudzums katrā tirdzniecības intervālā atbilstu sistēmā nodotās elektroenerģijas daudzumam un nopirktās elektroenerģijas daudzums atbilstu no sistēmas saņemtās elektroenerģijas daudzumam;

6) elektroenerģijas birža — elektroenerģijas tirdzniecības vietne Latvijas Republikā, kurā tirdzniecības apgabala ietvaros vai starp atsevišķiem tirdzniecības apgabaliem ar piedāvājumu un pieprasījumu starpniecību elektroenerģijas biržas dalībnieki pērk un pārdod elektroenerģiju. Elektroenerģijas tirdzniecība ietver arī fizisku elektroenerģijas pārvadīšanu;

7) elektroenerģijas biržas dalībnieks — elektroenerģijas tirgus dalībnieks, kas ar elektroenerģijas tirgus operatoru ir noslēdzis vienošanos par elektroenerģijas tirdzniecību. Šajā likumā noteiktajos gadījumos elektroenerģijas biržas dalībnieks var būt arī elektroenerģijas sistēmas operators;

8) elektroenerģijas biržas reglaments — elektroenerģijas biržas dalībniekam saistoši elektroenerģijas biržas darbības noteikumi un kārtība;

9) elektroenerģijas lietotājs — persona, kura pērk elektroenerģiju;

10) elektroenerģijas pārvade — elektroenerģijas transportēšana, kas neietver elektroenerģijas tirdzniecību, savstarpēji savienotā augstsprieguma sistēmā, lai elektroenerģiju piegādātu elektroenerģijas lietotājiem;

11) elektroenerģijas ražotājs — fiziskā vai juridiskā persona, kura ražo elektroenerģiju;

12) elektroenerģijas sadale — elektroenerģijas transportēšana, kas neietver elektroenerģijas tirdzniecību, vidēja un zema sprieguma sadales sistēmā, lai to piegādātu elektroenerģijas lietotājiem;

13) elektroenerģijas sistēmas dalībnieki — elektroenerģijas ražotāji, pārvades sistēmas operators, sadales sistēmas operatori un galalietotāji;

14) elektroenerģijas sistēmas īpašnieks — komersants, kurš ietilpst vertikāli integrēta elektroapgādes komersanta sastāvā un kura īpašumā ir elektroenerģijas pārvades sistēma;

15) elektroenerģijas sistēmas operators — licencēta kapitālsabiedrība, kura sniedz sistēmas pakalpojumu;

16) elektroenerģijas tirdzniecība — komercdarbība, kas ietver elektroenerģijas iepirkšanu pārdošanai un elektroenerģijas pārdošanu elektroenerģijas lietotājiem;

17) elektroenerģijas tirgotājs — komersants (ārvalstu komersanta filiāle), kura komercdarbība ir elektroenerģijas tirdzniecība, t.sk. agregatora pakalpojumu sniegšana;

18) elektroenerģijas tirgus dalībnieki — elektroenerģijas ražotāji, tirgotāji, agregatori un galalietotāji, kas darbojas elektroenerģijas tirgū saskaņā ar brīvprātīgas līdzdalības principu;

19) galalietotājs — elektroenerģijas lietotājs, kurš pērk elektroenerģiju izlietošanai paša vajadzībām (galapatēriņam);

20) koģenerācija – tehnoloģiskais process, kurā lietderīgai izmantošanai vienlaikus ražo elektroenerģiju un siltumenerģiju;

21) mājsaimniecības lietotājs — galalietotājs, kurš pērk un izlieto elektroenerģiju savā mājsaimniecībā paša vajadzībām (galapatēriņam), izņemot komercdarbības vai cita veida profesionālās darbības vajadzības;

22) netiešā izsole — starpvalstu savienojumu sastrēgumu vadības un pārslodzes novēršanas metode, ar kuru elektroenerģijas tirgus dalībnieks iegūst tiesības noteiktā apjomā pārvadīt elektroenerģiju no viena tirdzniecības apgabala uz citu apgabalu;

23) obligātais iepirkums — šajā likumā un citos normatīvajos aktos noteikts pienākums iepirkt elektroenerģiju;

24) palīgpakalpojumi — pakalpojumi, kas nepieciešami elektroenerģijas pārvades sistēmas balansētas darbības nodrošināšanai, tostarp pieprasījuma reakcijas pakalpojums;

25) pieprasījuma reakcija - elektroenerģijas lietošanas profila īslaicīgas izmaiņas, kuras lietotājs apņēmies brīvprātīgi veikt, samazinot elektroenerģijas patēriņu līgumā ar agregatoru noteiktos gadījumos, piemēram, brīžos ar augstu elektroenerģijas pieprasījumu vai augstu tirgus cenu, tīkla pārslodzes gadījumos;

26) pieprasījuma reakcijas pakalpojums – vairāku (dažādu) lietotāju pieprasījuma reakcijas rezultātā neizlietotās elektroenerģijas apjoma apkopošana ar mērķi pārdot šo elektroenerģiju biržā, citiem elektroenerģijas tirgus dalībniekiem vai sistēmas operatoram;

27) publiskais tirgotājs — elektroenerģijas tirgotājs, kuram šajā likumā un citos normatīvajos aktos ir noteikti īpaši pienākumi un prasības publiskā tirgotāja pienākumu izpildes nodrošināšanai;

28) sistēmas pakalpojums — elektroenerģijas pārvade vai sadale, kas nodrošina elektroenerģijas plūsmas no ražotājiem līdz lietotājiem;

29) starpvalstu savienojums — elektrolīnija, kas sasaista atsevišķās valstīs izvietotas pārvades sistēmas;

30) tiešā izsole — starpvalstu savienojumu sastrēgumu vadības un pārslodzes novēršanas metode, ar kuru elektroenerģijas tirgus dalībnieks iegūst tiesības noteiktā apjomā lietot elektroenerģijas pārvades sistēmas operatora izsolīto starpvalstu savienojuma jaudu;

31) tiešā līnija — elektrolīnija, kas sasaista savrupu elektroenerģijas ražošanas objektu ar savrupu lietotāju, vai elektrolīnija, kas sasaista savrupu elektroenerģijas ražotāju un tirgotāju, kurš tieši apgādā savā īpašumā vai valdījumā esošus objektus, saistītos uzņēmumus un savus lietotājus;

32) tirdzniecības apgabals — elektroenerģijas tirgus dalībnieku savstarpējo darījumu vai elektroenerģijas biržas dalībnieku elektroenerģijas tirdzniecības piedāvājumu iesniegšanas teritorija elektroenerģijas pārvades sistēmas operatora licences darbības zonā;

33) universālais pakalpojums — garantētas tiesības uz elektroenerģijas piegādi noteiktā kvalitātē par viegli un skaidri salīdzināmu un pārskatāmu cenu;

34) vertikāli integrēts elektroapgādes komersants — komersants vai komersantu kopums (koncerns), kas veic vismaz vienu no šādām elektroapgādes darbībām — elektroenerģijas pārvade vai sadale — un vismaz vienu no šādām elektroapgādes darbībām — elektroenerģijas ražošana vai tirdzniecība;

35) vispārējās atļaujas noteikumi — elektroenerģijas ražotājam un elektroenerģijas tirgotājam noteiktas prasības, kuras ietver specifiskus elektroenerģijas ražošanas un tirdzniecības noteikumus.”.

2. 28.pantā:

aizstāt otrajā daļā vārdus “šā panta pirmajā daļā noteikto” ar vārdiem “saražotās elektroenerģijas obligātā iepirkuma”;

aizstāt trešajā un sestajā daļās vārdus “šā panta pirmajā daļā noteiktās” ar vārdiem “saražotās elektroenerģijas obligātā iepirkuma”.

3. Svītrot Likuma 28.1 panta otrajā daļā vārdus “šā panta pirmajā daļā noteikto” un aiz vārdiem “tiesību iegūšanai” papildināt ar vārdiem “saņemt garantēto maksu par koģenerācijas stacijā uzstādīto elektrisko jaudu”.

4. Svītrot Likuma 28.1 panta trešajā daļā vārdus “šā panta pirmajā daļā noteiktās” un aiz ar vārda “tiesības” papildināt ar vārdiem “saņemt garantēto maksu par koģenerācijā uzstādīto elektrisko jaudu”.

5. 29.pantā

svītrot trešo daļu;

aizstāt ceturtajā daļā vārdus “šā panta pirmajā daļā noteikto” ar vārdiem “saražotās elektroenerģijas obligātā iepirkuma”;

aizstāt sestajā daļā vārdus “šā panta pirmajā daļā noteiktās” ar vārdiem “saražotās elektroenerģijas obligātā iepirkuma”.

6. Svītrot 29.1 pantu.

7. Izteikt 29.2 panta pirmo teikumu šādā redakcijā:

“Elektroenerģijas ražotājs, kurš elektroenerģijas ražošanai izmanto atjaunojamos energoresursus vai augstas efektivitātes koģenerāciju, var Ministru kabineta noteiktajā kārtībā par saražotās elektroenerģijas daudzumu, kas izteikts megavatstundās (MWh), saņemt izcelsmes apliecinājumu.”.

8. Aizstāt 30. panta pirmajā prim daļā vārdus “šā likuma 29.panta pirmajā daļā noteiktās” ar vārdiem “elektroenerģijas obligātā iepirkuma”.

9. Papildināt ar 30.3 pantu šādā redakcijā:

“30.3 pants. Atbalsta mehānisms enerģijas ražošanas, izmantojot atjaunojamos energoresursus, veicināšanai

Atbalsta mehānisma enerģijas ražošanas, izmantojot atjaunojamos energoresursus, veicināšanai atlases kritērijus, atbalsta apjomu, atbalsta ilgumu, atbalsta sniedzēja un saņēmēja pienākumus un atbildību nosaka Ministru kabinets.”

10. 32. pantā:

papildināt pirmās daļas 3. punktu pēc vārda “reģistrā” ar vārdiem ”un agregators, kas šajā likumā noteiktajā kārtībā reģistrēts agregatoru reģistrā”.

11. Svītrot 32.1 panta otrajā daļā vārdus “izņemot publiskos tirgotājus”.

12. Papildināt ar 32.2 pantu šādā redakcijā:

“32.2pants. Agregatoru reģistrēšana

(1) Agregatoram ir tiesības uzsākt pieprasījuma reakcijas pakalpojuma nodrošināšanu, ja tas reģistrēts agregatoru reģistrā.

(2) Regulators nosaka pieprasījuma reakcijas pakalpojuma vispārējās atļaujas noteikumus, kas ir saistoši visiem agregatoriem.

(3) Regulators nosaka agregatoru reģistrā iekļaujamās ziņas, agregatoru reģistrēšanas prasības un kārtību, kādā agregators nosūta reģistrācijas paziņojumu vai paziņojumu par darbības izbeigšanu, reģistrācijas paziņojumā vai paziņojumā par darbības izbeigšanu ietveramo informāciju, kā arī kārtību, kādā agregatoru izslēdz no agregatoru reģistra un atkārtoti reģistrē.

(4) Ja pieprasījuma reakcijas pakalpojuma vispārējās atļaujas noteikumi pārkāpti atkārtoti, regulators var izslēgt agregatoru no agregatoru reģistra. Agregatoram ir tiesības atsākt pieprasījuma reakcijas pakalpojuma sniegšanu ne ātrāk kā pēc gada no dienas, kad agregators izslēgts no agregatoru reģistra, ja tas novērsis pārkāpumu, par kuru tika izslēgts no agregatoru reģistra, normatīvajos aktos noteiktajā kārtībā nosūtījis regulatoram jaunu reģistrācijas paziņojumu un šajā likumā noteiktajā kārtībā atkārtoti reģistrēts agregatoru reģistrā.

(5) Regulators veido agregatoru reģistru un nodrošina tā publisku pieejamību.

(6) Ja regulators mēneša laikā no reģistrācijas paziņojuma saņemšanas dienas nav rakstveidā informējis reģistrācijas paziņojuma iesniedzēju par atteikumu to reģistrēt, uzskatāms, ka agregators ir reģistrēts.

(7) Reģistrācijas paziņojums tiek uzskatīts par iesniegtu dienā, kad regulators saņēmis visu tā noteikto informāciju. Ja iesniegtajos dokumentos ietvertā informācija ir nepietiekama vai neprecīza, regulators ir tiesīgs pieprasīt papildinformāciju. Laiku no papildinformācijas pieprasīšanas līdz pieprasītās informācijas saņemšanai neieskaita šā panta sestajā daļā noteiktajā termiņā.

(8) Agregators var izbeigt pieprasījuma reakcijas pakalpojuma sniegšanu, ja tas normatīvajos aktos noteiktajā kārtībā nosūtījis regulatoram paziņojumu par darbības izbeigšanu un ir izslēgts no elektroenerģijas tirgotāju reģistra.”.

13. Papildināt ar 36.1 pantu šādā redakcijā:

“36.1 Agregatora atbildība

(1) Regulators ir tiesīgs agregatoram uzlikt soda naudu līdz 10 procentiem no agregatora iepriekšējā finanšu gada neto apgrozījuma, bet ne mazāk kā 300 *euro*, ja agregators:

1) sniedz pieprasījuma reakcijaspakalpojumu bez reģistrācijas vai pārkāpj vispārējās atļaujas noteikumus;

2) nesniedz regulatoram informāciju tā noteiktajā laikā un kārtībā vai sniedz nepatiesu informāciju.

(2) Agregatora tiesības un pienākumus, norēķinus par agregatora pakalpojumiem un attiecības starp agregatoru un citiem sistēmas un tirgus dalībniekiem nosaka Ministru kabinets.”.

14.Aizstāt 38. panta trešajā daļā vārdus “Gada pārskatu likumam” ar vārdiem “Gada pārskatu un konsolidēto gada pārskatu likumam”.

15.Aizstāt 39. panta pirmajā daļā vārdus “Gada pārskatu likumā” ar vārdiem “Gada pārskatu un konsolidēto gada pārskatu likumā”.

16. Papildināt 47. panta pirmo daļu pēc vārdiem “elektroenerģijas tirgotājs” ar vārdu “agregators”.

17. Pārejos noteikumos:

izslēgt 26. punktu;

papildināt pārejas noteikumus ar 56., 57., 58., 59., 60., 61., 62., 63., 64. un 65. punktu šādā redakcijā:

„56. Šā likuma 28.panta pirmā daļa, 28.1 panta pirmā daļa, 29.panta pirmā daļa, 29.panta otrā daļa un 31.pants zaudē spēku 2016. gada 1. janvārī.

57. Šā likuma 28.panta septītā daļa, 28.1 panta piektā daļa, 29.panta piektā daļa ir spēkā līdz 2016.gada 1.jūlijam.

58.  No 2016.gada 1.janvāra ministrija neorganizē konkursus par tiesību iegūšanu pārdot saražoto elektroenerģiju obligātā iepirkuma ietvaros, un ražotājs nevar kvalificēties elektroenerģijas pārdošanai obligātā iepirkuma ietvaros un tiesību iegūšanai saņemt garantētu maksu par uzstādīto elektrisko jaudu.

59. Ministru kabineta 2009.gada 10.marta noteikumi Nr.221 “Noteikumi par elektroenerģijas ražošanu un cenu noteikšanu, ražojot elektroenerģiju koģenerācijā” tiek piemēroti līdz brīdim, kad spēku zaudē visas komersantiem piešķirtās tiesības pārdot koģenerācijā saražoto elektroenerģiju obligātā iepirkuma ietvaros vai tiesības saņemt maksu par koģenerācijas stacijā uzstādīto elektrisko jaudu.

60. Ministru kabineta 2010.gada 16.marta noteikumi Nr.262 “Noteikumi par elektroenerģijas ražošanu, izmantojot atjaunojamos energoresursus, un cenu noteikšanas kārtību” tiek piemēroti līdz brīdim, kad spēku zaudē visas komersantiem piešķirtās tiesības pārdot no atjaunojamiem energoresursiem saražoto elektroenerģiju obligāti iepērkamā elektroenerģijas apjoma veidā vai tiesības saņemt garantētu maksu par elektrostacijā uzstādīto elektrisko jaudu.

61. Ministru kabinets līdz 2016. gada 1.jūnijam izdod grozījumus Ministru kabineta 2009.gada 27.oktobra noteikumos Nr. 1227 “Noteikumi par regulējamiem sabiedrisko pakalpojumu veidiem”.

62. Ministru kabinets līdz 2017. gada 1. jūnijam izdod šā likuma 36.1 panta otrajā daļā minētos noteikumus.

63. Ministru kabinets līdz 2016.gada 1.jūlijam izdod šā likuma 29.2 pantā minētos noteikumus. Līdz attiecīgo Ministru kabineta noteikumu spēkā stāšanās dienai, bet ne ilgāk kā līdz 2016.gada 1.jūlijam ir spēkā Ministru kabineta 2011.gada 22.novembra noteikumi Nr.900 “Noteikumi par izcelsmes apliecinājuma saņemšanu elektroenerģijai, kas ražota, izmantojot atjaunojamos energoresursus”.

64. Ministru kabinets līdz 2018.gada 1.janvārim izdod šā likuma 30.3 pantā minētos Ministru kabineta noteikumus par atbalstu enerģijas ražošanas, izmantojot atjaunojamos energoresursus, veicināšanai.

65. Grozījumi šā likuma 38. panta trešajā daļā un 39. panta pirmajā daļā par Gada pārskatu un konsolidēto gada pārskatu likuma nosaukumu stājas spēkā ar Gada pārskatu un konsolidēto gada pārskatu likuma spēkā stāšanos.”.

18. Papildināt Informatīvo atsauci uz Eiropas Savienības direktīvām ar 7. punktu:

„7) Eiropas Parlamenta un Padomes 2012. gada 25. oktobra Direktīva 2012/27/ES par energoefektivitāti, ar ko groza Direktīvas 2009/125/EK un 2010/30/ES un atceļ Direktīvas 2004/8/EK un 2006/32/EK.”.

Iesniedzējs:

ekonomikas ministre D.Reizniece-Ozola

Vīza:

valsts sekretārs R.Beinarovičs

06.11.2015. 12:28

1796

K.Beihmanis, 67013260

Karlis.Beihmanis@em.gov.lv

R.Meijers, 67013176
Roberts.Meijers@em.gov.lv